|  |  |
| --- | --- |
| OBRAZAC  Izvješća o provedenom savjetovanju s javnošću | |
| Naziv nacrta odluke ili drugog općeg akta o kojem se provodi savjetovanje | Prijedlog programa za mlade Grada Zagreba od 2021. do 2025. godine |
| Nositelj izrade nacrta akata (gradsko upravno tijelo koje je provelo savjetovanje) | Gradski ured za sport i mlade |
| Vrijeme trajanja savjetovanja | 19.2.2021. – 28.2.2021. |
| Metoda savjetovanja | Internetsko savjetovanje |

Za vrijeme trajanja internetskog savjetovanja o Prijedlogu programa za mlade Grada Zagreba od 2021. do 2025. godine (u daljnjem tekstu: Program) primjedbe su iznijele tri (3) osobe/podnositelja.

|  |  |  |  |
| --- | --- | --- | --- |
| Redni broj | Predstavnici javnosti  (pojedinac, organizacija, institucija)  URBROJ zaprimljenog akta | Tekst primjedbe/prijedloga | Očitovanje o primjedbi/prijedlogu s obrazloženjem |
| 1. | Zagrebački sveučilišni športski savez    KLASA: 602-11/21-003/10  URBROJ: 362-21-1 | Načelne primjedbe i prijedlozi na predloženi nacrt akta  Sektor sporta i mladih:  Izostanak ulaganja u izgradnju sportske  infrastrukture za studente i mlade, kroz koju bi se omogućio besplatan sportski sadržaj i zdravstveno usmjereno vježbanje. Predlažemo da se u program za mlade Grada Zagreba od 2021. do 2025. godine uvrsti izgradanja studentskog sportskog rekreativnog centra. Rezultati koje mladi (studenti) u Gradu Zagrebu postižu kroz godine na međunarodnoj sceni su impresivni, a upravo manjak infrastrukture je najveći problem za kontinuitet vrhunskih rezultata i širi spektar sportske ponude.  Primjedbe i prijedlozi na pojedine članke nacrta prijedloga akta  Mjere u području slobodnog vremena; mjera 1.2.  Sport i mladi: Izgradnja studentskog sportskog  rekreativnog centra.  Izgradnjom studentskog sportskog rekreativnog centra (umjesto samo izgradnje vanjskih vježbališta) omogućava se dodatan besplatan sportski sadržaj mladima u Gradu Zagrebu. Izgradnja takvog centra riješit će nedostatak sportske infrastrukture namijenjene mladima. Trenutno je gradska sportska infrastruktura zauzeta korisnicima sportskih klubova te nema prostora i mogućnosti razvoja sportskih sadržaja za mlade. Studentski sportsko rekreativni centar podignut će sportsku ponudu za mlade u Gradu Zagrebu na zavidnu razinu, dostojnu rezultata koje mladi postižu na međunarodnoj sceni. | Prijedlog se ne prihvaća.  Grad Zagreb kontinuirano potiče i ulaže u sport te sportske djelatnosti koje pridonose razvitku i unapređivanju sportskog života pa se tako i sveučilišni sportovi, kroz svoje programe, odvijaju u sportskoj infrastrukturi Grada Zagreba. |
| 2. | Gloria Gudelj  KLASA: 602-11/21-003/10  URBROJ: 15-21-2 | Načelne primjedbe i prijedlozi na predloženi nacrt akta  Sadržaj Nacrta suštinski je siromašan.  Određen broj mjera nije podudaran s opisom, odnosno s onim što bi se trebalo zvati “zadaci”.  Međunarodni akti koji se spominju kao vodilje pri izradi nacrta uopće nisu načelno inkorporirani u mjere, a naveden je i akt (v. *infra*) koji zbog faze u kojoj jest, ne može biti temelj. | Prijedlog se prihvaća.  Skrećemo pažnju na numeraciju poglavlja koja je promijenjena s obzirom da su u Nacrtu, koji je bio predmetom Savjetovanja s javnošću, dva poglavlja numerirana pod brojem 1.  U poglavlju 3. Program za mlade Grada Zagreba i drugi pravni akti, Program se neće pozivati na akte koji su u fazi donošenja, odnosno u postupku e-Savjetovanja. |
| 3. | Gloria Gudelj  KLASA: 602-11/21-003/10  URBROJ: 15-21-2 | Nužno je dodati mjeru/mjere o stambenom osamostaljivanju koje je problem za 57 posto ispitanika/ca u istraživanju od 2019. (na 4. stranici Nacrta) i nije zanemarivo. | Prijedlog se djelomično prihvaća.  Grad Zagreb kontinuirano provodi niz stambenih politika koje uključuju i mlade. Takva aktivnost koja se provodi nije nužno samo vezana uz mlade, no Gradski ured za sport i mlade kontinuirano zagovara jačanje gradskih politika po ovom pitanju.  Upravo iz tog razloga, u odjeljku 8. Mjere u području Društveno - političke participacije dodaje se nova mjera 1.6. „Samostalni mladi – stambeno osamostaljivanje mladih“, s opisom kako slijedi: „Informiranje mladih o mjerama stambenog osamostaljivanja mladih koje se provode s nacionalne razine na području grada Zagreba“ te vremenom provedbe „Od 2021. do 2025.“. |
| 4. | Gloria Gudelj  KLASA: 602-11/21-003/10  URBROJ: 15-21-2 | Na stranici broj 7 navedeno je da Grad Zagreb donosi dvogodišnje akcijske planove, bez ikakvog navođenja roka za njihovo donošenje i bez ikakvog roka za evaluaciju Programa i Akcijskog plana.  S obzirom na trajanje Programa akcijski planovi bi trebali biti jednogodišnji budući da bi češća i ustaljena evaluacija pridonijela kvaliteti i provedivosti svakog idućeg akcijskog plana i Programa u cijelosti. | Prijedlog se ne prihvaća.  Akcijski planovi su dvogodišnjeg karaktera upravo kako bi se omogućilo evaluiranje aktivnosti nakon cjelovite provedbe. Niz aktivnosti vezan je uz školsku i akademsku godinu te takve aktivnosti izlaze izvan same kalendarske godine. |
| 5. | Gloria Gudelj  KLASA: 602-11/21-003/10  URBROJ: 15-21-2 | U zadnjem pasusu na 7. stranici spomenute su tri dimenzije kroz koje se prati realizacija Programa, no te dimenzije nisu vidljive u mjerama. Za svaku dimenziju (donositelja odluka, pojedinca i afirmacije mladih u život zajednice te organizacija koje rade u korist mladih i za mlade) trebaju jasno biti navedeni indikatori uspješnosti provedbe. Primjerice, u području gospodarstva i održivog razvoja ukupno je 16 mjera, a samo 9 indikatora. | Prijedlog se ne prihvaća.  Indikatori su navedeni za sva područja te se oni odnose na mjere iz područja, a prate se kroz tri spomenute dimenzije. Naime, svi indikatori ili manji broj njih mogu, ovisno o smislenosti, biti primijenjeni na svaku od mjera. Dimenzije kroz koje se prati učinkovitost bit će vidljive u Akcijskim planovima. |
| 6. | Gloria Gudelj  KLASA: 602-11/21-003/10  URBROJ: 15-21-2 | Nadalje, vrijeme provedbe kod svake mjere je od 2021. do 2025. Autor/ica teksta očito nije svjestan/na da to znači da se apsolutno sve mjere moraju provoditi kontinuirano i sustavno u cijelom razdoblju što nije izvedivo, a nedovoljna izvedivost rezultirat će neprovedivošću Programa i Plana. Stoga je bolje za svaku mjeru napisati točnu godinu ili godine provedbe jer će se sukladno tome načiniti raspored koji je lakše pratiti kako u provedbi, tako u evaluaciji. Dakle, termin “vrijeme provedbe” treba zamijeniti izrazom “rok provedbe”. | Prijedlog se ne prihvaća.  Cilj navođenja vremena provedbe od 2021. do 2025., odnosno za vrijeme trajanja Programa, je da se sve propisane mjere provode kontinuirano. |
| 7. | Gloria Gudelj  KLASA: 602-11/21-003/10  URBROJ: 15-21-2 | Mjerama nedostaju navedeni resursi, odnosno sredstva za provedbu. Naime, vrlo je važno znati kakva i kolika sredstva treba uložiti u provedbu mjera, posebice zbog financijskih sredstava koja je potrebno uvrstiti u Proračun Grada Zagreba.  Nazivi mjera ne smiju sadržavati infinitiv, on se piše u zadacima jer su zadaci proceduralne prirode.  Za mjere nisu potrebni opisi (iz naslova bi trebalo biti jasno o čemu se radi), ali su potrebni zadaci kako bi se jasno znalo tko i što treba provesti, što ovdje nedostaje.  Tekst zaključka nije zaključak uopće. On bi trebao sadržavati informacije o evaluaciji, roku za evaluaciju i donošenju akcijskih planova te ključne misli u duhu samog Nacrta. | Prijedlozi se djelomično prihvaćaju.  Konkretne aktivnosti i resursi potrebni za provedbu istih definirat će se Akcijskim planovima koji će pratiti proračun te projekcije proračuna za naredne godine.  Što se tiče navođenja mjera infinitivu, prijedlog se prihvaća te se u poglavlju 5. Mjere u području gospodarstva i održivog razvoja, mjera 3.3. Učiniti informacije o financijskoj pismenosti dostupnima mijenja i glasi: „Osiguravanje dostupnosti informacija o financijskoj pismenosti“.  Kako je cilj da novi Program za mlade bude jasan i pregledan, odlučili smo se za ovakvu formu razrade mjera. Uz područje, grupu, naslov i vrijeme provedbe, mjere sadrže i opis kako bi mjere bile jasne. Sami zadaci, potrebni resursi, indikatori po dimenzija i način evaluacije bit će sadržani u Akcijskim planovima. Ovako će Program biti jasan okvir za sve zainteresirane strane.  U odnosu prijedloge vezane uz tekst zaključka, isti se prihvaćaju te se nakon poglavlja 10. Zaključak dodaje novo poglavlje: „11. PROVEDBA I PRAĆENJE PROVEDBE“, s tekstom kako slijedi: „S ciljem jasne i kvalitetne provedbe Programa gradonačelnik Grada Zagreba donosi akcijske planove. Akcijski plan za provedbu Programa za razdoblje od 2021. do 2022. godine donijet će se do svibnja 2021. godine. Nadalje, Akcijski plan za provedbu Programa za razdoblje od 2023. do 2024. godine donijet će se do siječnja 2023. godine, a Akcijski plan za provedbu Programa za 2025. godinu donijet će se do siječnja 2025. godine.  Sredstva za provedbu Programa u okviru zadanih mjera osigurana su u Proračunu Grada Zagreba za 2021., te u projekcijama Proračuna Grada Zagreba za 2022. i 2023.  Sredstva za provedbu Programa za naredne godine planirat će se prema smjernicama ekonomske i fiskalne politike u proračunu Grada Zagreba na temelju prethodnog međuresornog usklađivanja na stavkama mjerodavnih ureda u skladu s njihovim djelokrugom i obvezama kao nositeljima i sunositeljima provedbe pojedinih mjera i aktivnosti iz Programa te popratnih akcijskih planova.  Gradski ured za sport i mlade će do 26. ožujka 2026. gradonačelniku Grada Zagreba dostaviti Izvješće o provedbi Programa, koji će o tome izvijestiti Gradsku skupštinu Grada Zagreba.“ |
| 8. | Gloria Gudelj  KLASA: 602-11/21-003/10  URBROJ: 15-21-2 | Primjedbe i prijedlozi na pojedine članke nacrta prijedloga akta  1. U odjeljku „Istraživanja kao temelj definiranja potreba mladih“, na trećoj stranici u fusnoti broj 4 stoji: „Centar za mlade grada Zagreba osnovan je 22. listopada 2018. godine“ što nije točno.  Prijedlog: Centar za mlade grada Zagreba projekt je Udruge Zamisli i 30, odnosno 14 partnera koja je provedba aktivnosti za mlade trajala od 18. studenoga 2018. do 31. prosinca 2020.  Obrazloženje: Centar za mlade grada Zagreba je projekt pa ne može biti osnovan. Datum početka provedbe projekta nije 22. listopada 2018., već je on formalno započeo 18. svibnja 2018., a s aktivnostima za mlade 18. studenoga 2018. Projekt je završio 31. prosinca 2020.  2. U Uvodu (1. stranica) i odjeljku „ Program za mlade Grada Zagreba i drugi pravni akti“ na 6. stranici kao jedan od akata naveden je i Nacrt Nacionalnog programa za mlade za razdoblje od 2020. do 2024. godine.  Prijedlog: Izbaciti tekst od „Nacrt Nacionalnog programa“ zaključno s „ovaj Program usklađen“ i fusnotu broj 12. Iz fusnote broj 1 izbaciti tekst “i Nacrt Nacionalnog programa za mlade za razdoblje od 2020. do 2024. godine”  Obrazloženje: Ne može se pozivati na nacrte kao temelje, uzore ili kakve idejne vodilje za same akte ili izradu akata jer još nisu usvojeni. Uostalom, i link koji je stavljen u fusnotu upućuje na portal e-Savjetovanja, što je krajnje neozbiljno. | Prijedlozi se prihvaćaju.  1. U poglavlju 2. Mladi u Gradu Zagrebu, odjeljak Istraživanja kao temelj definiranja potreba mladih, fusnota broj 4 mijenja se i glasi: „Centar za mlade grada Zagreba dio je projekta koji se provodio od 18. svibnja 2018. do 18. svibnja 2020. godine“.  2. U poglavlju 3. Program za mlade Grada Zagreba i drugi pravni akti, isti se neće pozivati na akte koji su u fazi donošenja, odnosno u postupku e-Savjetovanja. Također, iz fusnote broj 1 izbacuje se tekst “ i Nacrt Nacionalnog programa za mlade za razdoblje od 2020. do 2024. godine“ |
| 9. | Gloria Gudelj  KLASA: 602-11/21-003/10  URBROJ: 15-21-2 | 3. U odjeljku broj 2 “Program za mlade Grada Zagreba i drugi pravni akti” na 5. stranici u drugoj rečenici treba riječ “konzultirani” zamijeniti s “upotrijebljeni”, sukladno značenju riječi konzultacija - <http://hjp.znanje.hr/index.php?show=search_by_id&id=elpuWRQ%3D> - iz čega je vidljivo da akti ne mogu biti konzultirani. | Prijedlog se prihvaća.  U poglavlju 3. Program za mlade Grada Zagreba i drugi pravni akti, riječ „konzultirani“ zamjenjuje se riječju: „upotrijebljeni“. |
| 10. | Gloria Gudelj  KLASA: 602-11/21-003/10  URBROJ: 15-21-2 | 4. U Zaključku na stranicama broj 20 i 21 kopiran je tekst iz Europske strategije za mlade od 2019. do 2027. pa je tu trebalo navesti fusnotu. Međutim, tekst zaključka uopće ništa ne zaključuje, već je lista „poziva“ preslikana iz Strategije te ne može biti dio zaključka. | Prijedlog se prihvaća.  U poglavlju 10. Zaključak u trećem odjeljku ispred riječi: „Gradska upravna tijela, vijeća gradskih četvrti, vijeća mjesnih odbora i Savjet mladih Grada Zagreba POZIVAJU SE DA U OKVIRIMA SVOJIH DJELOKRUGA“ dodaju se riječi: „U skladu sa Strategijom Europske unije za mlade za razdoblje 2019.–2027.“. |
| 11. | Gloria Gudelj  KLASA: 602-11/21-003/10  URBROJ: 15-21-2 | 5. Termin “vrijeme provedbe” zamijeniti terminom “rok provedbe” jer se samo jasno označenim rokovima može pratiti kvaliteta provedbe mjera akcijskih planova i Programa. Vrijeme provedbe je od 2021. do 2025. i to piše u naslovu Programa, međutim, svaka mjera mora biti definirana rokom unutar tog vremena provedbe. Termin “opis” potrebno je zamijeniti sa “zadatak” ili “zadaci” jer mjera je dovoljna jasna iz naslova, treba ju precizirati isključivo aktivnostima koje će se provesti, odnosno zadacima nositeljima i suradnicima u provedbi. U svim je mjerama neophodna rubrika “resursi” kako bi se za provedbu pravodobno izdvojila ili uvrstila sredstva u Proračunu Grada Zagreba. | Prijedlog se ne prihvaća.  Cilj navođenja vremena provedbe od 2021. do 2025., odnosno za vrijeme trajanja Programa, je da se sve propisane mjere provode kontinuirano.  Kako je cilj da novi Program bude jasan i pregledan, odlučili smo se za ovakvu formu razrade mjera. Uz područje, grupu, naslov i vrijeme provedbe, mjere sadrže i opis kako bi mjere bile jasne. Sami zadaci, potrebni resursi, indikatori po dimenzija i način evaluacije bit će sadržani u akcijskim planovima. Ovako će Program biti jasan okvir za sve zainteresirane strane. |
| 12. | Gloria Gudelj  KLASA: 602-11/21-003/10  URBROJ: 15-21-2 | *Glava 4. Mjere u području gospodarstva i održivog razvoja*  6. U odjeljku 1. Mladi i tržište rada, mjera 1.2. Popularizacija aktivnosti i događanja na tržištu rada nije kvalitetno razrađena jer je kao zadatak navedeno samo “Obilježiti dan kvalitetne poslovne komunikacije”.  Prijedlog: Dodati “Održavati edukacije, seminare i radionice u organizaciji Hrvatskog zavoda za zapošljavanje s ciljem upoznavanja mladih s mogućnostima zapošljavanja” i izmijeniti rok provedbe u “dvaput godišnje - ožujak i rujan”  Obrazloženje: Trenutni je opis samo kozmetičke prirode, mjera nije dovoljno precizirana niti je samo obilježavanje dana relevantno i prikladno za provedbu ove mjere. Također, nužno je precizirati rok provedbe mjere pa je predloženo navedeno kao izvedivo i realno.  7. U odjeljku 2. Mladi poduzetnici, mjeru 2.3. Popularizacija poduzetništva među mladima treba u zadacima dopuniti s “Održavati edukacije, seminare i radionice u organizaciji ZICER-a s ciljem upoznavanja mladih s mogućnostima poduzetničkih aktivnosti” s vremenom provedbe u “dvaput godišnje - travanj i listopad”. Obrazloženje - v. supra pod 6.  8. Mjera 2.4. Centri za mlade je nedorečena, sama po sebi ne znači ništa.  Prijedlog: Izmijeniti u “Razvoj mreže centara za mlade za osnaživanje poduzetništva” i dodati rok provedbe do kada će se razviti mreža centara - 2023.  9. Odjeljak “Financijska pismenost mladih” treba biti inkorporiran u glavi 6. kao dio mjere 1.2. jer financijska pismenost nije relevantna samo u području gospodarstva i održivog razvoja, već, dapače, primarno obrazovanja.  10. Mjeru 5.2. spojiti s mjerom 5.1. jer se mogu provoditi zajedno bez poteškoća, a i modus operandi gotovo je identičan.  11. Indikatori na kraju glave 4.: doraditi ih na način da svaka mjera ima najmanje 1 indikator. | 6. Prijedlog se djelomično prihvaća.  U poglavlju 5. Mjere u području Gospodarstva i održivog razvoja, mjera 1.2. Popularizacija aktivnosti i događanja na tržištu rada, pod stupcem Opis, nakon riječi „Obilježiti dan kvalitetne poslovne komunikacije“ dodaju se riječi „te podržati organiziranje edukacija, seminara i radionica s ciljem upoznavanja mladih s mogućnostima zapošljavanja“.  7. Prijedlog se djelomično prihvaća.  U poglavlju 5. Mjere u području Gospodarstva i održivog razvoja, mjera 2.3. Popularizacija poduzetništva među mladima pod stupcem Opis, nakon riječi „Obilježavanje svjetskog dana kreativnosti i inovacija“ dodaju se riječi „te podržati organiziranje edukacija, seminara i radionica s ciljem upoznavanja mladih s mogućnostima poduzetničkih aktivnosti“.  8. Prijedlog se ne prihvaća zato što se mjera 2.4. Centri za mlade odnosi na razvoj mreže centara za mlade u svim područjima te je dovoljno općenita kako bi bila okvir za propisivanje konkretnih zadataka u Akcijskom planu.  9. Prijedlog se ne prihvaća.  Prijedlog mjera u odjeljku „Financijska pismenost“ odnose se na širu populaciju od one koja se nalazi u obrazovnom sustavu te su zbog toga stavljene u područje Gospodarstvo i održivi razvoj, odnosno kao mjere u istom.  10. Prijedlog se ne prihvaća.  Mjere 5.1. Unaprjeđenje znanja i vještina u području ekologije i 5.2. Popularizacija aktivnosti i događanja iz područja ekologije imaju isto tematsko područje, ali različite načine provedbe te će aktivnosti u okviru Akcijskog plana biti raznovrsne.  11. Prijedlog se ne prihvaća jer svi indikatori ili manji broj njih mogu, ovisno o smislenosti, biti primijenjeni na svaku od mjera. |
| 13. | Gloria Gudelj  KLASA: 602-11/21-003/10  URBROJ: 15-21-2 | *Glava 5. Mjere u području socijalne i zdravstvene zaštite*  12. Mjere u ovoj glavi dobro su razrađene, međutim, rokove provedbe treba precizirati, kao i navesti sredstva potrebna za provedbu. U mjeru 1.4. treba dodati “te vršnjačkog nasilja”. Dakako, u zadacima (trenutno se to zove “opis”) izmijeniti imenice s odgovarajućim infinitivom. | Prijedlog se ne prihvaća.  Brojni autori termin „rizična ponašanja“ ili „djeca i mladi u riziku“ koriste kako bi opisali djecu i mlade koji su suočeni s mnogobrojnim  problemima koji prijete njihovu pozitivnom razvoju i uspješnoj prilagodbi društvu u kojemu žive (Bašić, 2000; Baldwin, 2000; Riele, 2006). Općenito bismo kao rizično mogli definirati ono ponašanje mlade osobe koje povećava vjerojatnost nekog specifičnog neželjenog rezultata te koje ima potencijalno negativne posljedice na osobu koja manifestira takvo ponašanje, njegovu okolinu te psihosocijalni razvoj te mlade osobe, odnosno povećava vjerojatnost prema razvoju poremećaja u ponašanju (Ricijaš i sur. 2010). Također, brojna strana literatura pod pojmom rizična ponašanja, između ostalih, najčešće spominju agresivno ponašanje (Almodovar i sur., 2006, Forehand, Grand i sur., 2005, Mancini i Huebner, 2004, Queyen i sur, 2001) što u suštini znači nasilno ponašanje te vršnjačko nasilje kao jedan od oblika nasilnog ponašanja. U skladu s navedenim, smatramo da je konstrukt rizičnog i društveno neprihvatljivog ponašanja dovoljno širok kako bi obuhvatio sve oblike istog.  Resursi potrebni za provedbu definirat će se Akcijskim planovima koji će pratiti proračun te projekcije proračuna za naredne godine. |
| 14. | Gloria Gudelj  KLASA: 602-11/21-003/10  URBROJ: 15-21-2 | *Glava 6. Mjere u području obrazovanja*  13. Mjera 1.4. Mladi tijekom i nakon studija je suvišna budući da joj je krajnji cilj vezan za zapošljavanje, u glavi 4., u mjere 1.1. i 2.1. može se dodati kao zadatak “Informirati studente o mogućnostima (samo)zapošljavanja u Zagrebu nakon završenog fakulteta i mogućnostima za stjecanje praktičnog iskustva”.  13.a Mjeru 1.4. zamijeniti mjerom „Razvoj građanskih kompetencija kod mladih“. Ovaj Program za mlade, iz kojeg god razloga, nigdje ne spominje građanski odgoj i obrazovanje, poprilično nelogično s obzirom da je na zadnjoj sjednici Skupštine Grada Zagreba ipak usvojeno izvješće o provedenom istraživanju (!).  Zadaci: Stvoriti institucionalne pretpostavke za razvoj građanskih kompetencija kod mladih, provesti kvalitetno istraživanje o potrebi uvođenja modula građanskog odgoja i obrazovanja u škole kojima je osnivač Grad Zagreb, donijeti plan unaprjeđenja građanskih kompetencija kod mladih, jačati suradnju sa školama kojima je osnivač Grad Zagreb u području građanskih kompetencija učenika/ca, uvesti više oblika modula građanskog odgoja i obrazovanja u škole kojima je osnivač Grad Zagreb.  14. Mjeru 1.2. Informiranje mladih i osiguranje kvalitetnog neformalnog obrazovanja treba razdvojiti na mjere “Informiranje mladih o mogućnostima stjecanja neformalnog obrazovanja” i “Organizacija sadržaja neformalnog obrazovanja”. U potonju se onda može ubaciti financijska pismenost, ali i ostali sadržaji - medijska, pravna i politička pismenost te ostali praktični sadržaji. Neformalno obrazovanje preširok je pojam da bi ga se minoriziralo u jednoj mjeri. | 13. Prijedlog se ne prihvaća.  13. Krajnji cilj mjere 1.4. Mladi tijekom i nakon studija je informiranje mladih o mogućnostima nakon završetka studija te se takve aktivnosti provode u suradnji s obrazovnim institucijama.  13.a Prijedlog se ne prihvaća.  Zaključkom o imenovanju Radne skupine za izvannastavnu aktivnost "Građanski odgoj i obrazovanje" u osnovnim i srednjim školama Grada Zagreba (Službeni glasnik Grada Zagreba, 24/20) imenovana je Radna skupina te su propisane zadaće iste, a jedna od njih je i predlaganje programa rada za učitelje/nastavnike provoditelje izvannastavne aktivnosti "Građanski odgoj i obrazovanje".  14. Prijedlog se prihvaća.  U poglavlju 8. Mjere u području Obrazovanja, nakon mjere 1.1. dodaje se mjera 1.2. “Informiranje mladih o mogućnostima stjecanja neformalnog obrazovanja”, s opisom: „ Informirati mlade o mogućnostima neformalnog obrazovanja kroz pružanje podrške za to specijaliziranim organizacijama iz civilnog sektora“. Nakon ove mjere, dodaje se mjera 1.3. “ Organizacija sadržaja neformalnog obrazovanja”, s opisom: „Podržati kvalitetno neformalno obrazovanje mladima kroz praćenje i evaluaciju programa neformalnog obrazovanja“. Za obje dodane mjere vrijeme provedbe određuje se kako slijedi: „Od 2021. do 2025.“. |
| 15. | Gloria Gudelj  KLASA: 602-11/21-003/10  URBROJ: 15-21-2 | *Glava 7. Mjere u području društveno-političke participacije*  15. Mjera 1.1. odlična je ideja, posebno u kombinaciji s mjerama 1.2. i 1.3., međutim, Grad Zagreb bi najprije trebao poraditi na vlastitoj transparentnosti i provedbi kvalitetnih programa (i evaluaciji istih, dakako!) da bi bio kompetentan pratiti rad bilo koga/čega izvan sustava gradske uprave.  Nota bene, sukladno članku 46. stavku 2. Zakona o udrugama („Narodne novine“, broj 74/14, 70/17 i 98/19), Grad Zagreb provodi financijski nadzor nad udrugama koje se financiraju iz sredstava Grada Zagreba. | Primjedba se prihvaća.  Grad Zagreb kontinuirano radi na podupiranju i financiranju kvalitetnih programa i projekata udruga mladih ili udruga za mlade te njihovom praćenju. U skladu s navedenim te s iskustvom koje ima u istom, želimo mladima omogućiti dostupnost i transparentnost svih informacija o aktivnostima dostupnih mladima kao i organizacijama koje iste provode. |
| 16. | Gloria Gudelj  KLASA: 602-11/21-003/10  URBROJ: 15-21-2 | *Glava 8. Mjere u području slobodnog vremena*  16. Dodati mjeru 1.7. Razvoj volonterskih navika kod mladih sa zadacima “Održavati edukacije i radionice o mogućnostima volontiranja u suradnji s organizacijama civilnog društva i školama kojima je osnivač Grad Zagreb, organizirati volonterske akcije, dodatno bodovati projekte i programe koji potiču i uključuju volontiranje, nagrađivati najaktivnije volontere u školama kojima je osnivač Grad Zagreb”. Rok provedbe: za 1. zadatak - triput godišnje (siječanj, svibanj i rujan), 2. zadatak: dvaput godišnje ( travanj i listopad), 4. zadatak: jednom godišnje (na kraju nastavne godine). Resursi: ljudski resursi, financijska sredstva u iznosu od 100.000,00 kuna za nagrađivanje volontera/volonterki. Indikatori za donositelja odluka: broj održanih volonterskih akcija, broj i iznos dodijeljenih nagrada, broj projekata i programa koji potiču i uključuju volontiranje. Indikatori za pojedinca i afirmaciju mladih u život zajednice: broj volontera/volonterki u aktivnostima, broj održanih volonterskih akcija. Indikatori za organizacija koje rade u korist mladih i za mlade: broj škola koje sudjeluju u provedbi mjere, broj organizacija civilnog društva koje su sudjelovale u edukacijama i akcijama,.  Obrazloženje: Volontiranje kao najplemenitija ljudska aktivnost posve je izostavljena kategorija iz mjera Programa iako je proklamirano u Europskoj strategiji za mlade. Još jedan dokaz da je Strategija samo navedena, ali ne i recipirana u sadržaj Programa.  17. Mjera 1.6. "Radoznala mladost" bi se, s obzirom na inovacijski karakter, trebala zvati “Mladi za budućnost”, ovako ne zvuči poticajno ni privlačno. Molim definirati iznos koji će Grad Zagreb osigurati i rok za provedbu.  Obavezno doraditi indikatore u tri dimenzije jer su u ovoj glavi posebno površni. | 16. Prijedlog se prihvaća.  U poglavlju 9. Mjere u području Slobodnog vremena, dodaje se mjera 1.6. Razvoj volonterskih navika kod mladih.  Opis mjere glasi: Osiguravanje podrške za održavanje edukacija i radionica o mogućnostima volontiranja u svim područjima i poticati volonterske aktivnosti u organizacijama civilnog društva te javnim institucijama.  Vrijeme provedbe: Od 2021. do 2025.  17. Prijedlog se ne prihvaća.  Navedeni prijedlog sadržajno ne poboljšava Program.  Potrebni resursi za provedbu pojedine mjere, odnosno aktivnosti, bit će sadržani u akcijskim planovima.  Svi indikatori ili manji broj njih mogu, ovisno o smislenosti, biti primijenjeni na svaku od mjera. |
| 17. | Gloria Gudelj  KLASA: 602-11/21-003/10  URBROJ: 15-21-2 | 18. U Zaključku izbaciti dio preslikan iz Europske strategije jer nema smisla u tom dijelu te dodati odjeljak “Provedba i praćenje provedbe” sa sljedećim tekstom:  Kako bi se osiguralo praćenje provedbe osniva se međuresorno tijelo koje čine predstavnici: gradskih upravnih tijela (3), udruga mladih i za mlade (3), Savjeta mladih Grada Zagreba (1), a koji rad koordinira nadležni gradski ured za mlade. Skupština Grada Zagreba donosi godišnji akcijski plan i izvješće o provedbi godišnjeg akcijskog plana.  S ciljem jasne i kvalitetne provedbe politike za mlade u Gradu Zagrebu izrađuje se godišnji akcijski plan. Godišnji akcijski plan ovog Programa za nadolazeću kalendarsku godinu Gradonačelnik Grada Zagreba preko nadležnog gradskog ureda za mlade predlaže Skupštini Grada Zagreba najkasnije do 1. studenog tekuće godine.  Izvješće o provedbi godišnjeg akcijskog plana za tekuću kalendarsku godinu Gradonačelnik Grada Zagreba preko nadležnog gradskog ureda za mlade podnosi Skupštini Grada Zagreba najkasnije do 31.3 iduće kalendarske godine.  Idući Program za mlade mora se donijeti najkasnije 3 mjeseca prije isteka ovog, dakle do 30. rujna posljednje godine važenja, točnije 30. rujna 2024. | Prijedlozi se djelomično prihvaćaju.  U poglavlju 10. Zaključak u trećem odjeljku ispred riječi: „Gradska upravna tijela, vijeća gradskih četvrti, vijeća mjesnih odbora i Savjet mladih Grada Zagreba POZIVAJU SE DA U OKVIRIMA SVOJIH DJELOKRUGA“ dodaju se riječi: „U skladu sa Strategijom Europske unije za mlade za razdoblje 2019.–2027.“  U odnosu prijedloge vezane uz tekst nakon poglavlja 10. ZAKLJUČAK, isti se djelomično prihvaćaju te se nakon poglavlja 10. dodaje novo poglavlje: „11. PROVEDBA I PRAĆENJE PROVEDBE“, s tekstom kako slijedi: „S ciljem jasne i kvalitetne provedbe Programa gradonačelnik Grada Zagreba donosi akcijske planove. Akcijski plan za provedbu Programa za razdoblje od 2021. do 2022. godine donijet će se do svibnja 2021. godine. Nadalje, Akcijski plan za provedbu Programa za razdoblje od 2023. do 2024. godine donijet će se do siječnja 2023. godine, a Akcijski plan za provedbu Programa za 2025. godinu donijet će se do siječnja 2025. godine.  Sredstva za provedbu Programa u okviru zadanih mjera osigurana su u Proračunu Grada Zagreba za 2021., te u projekcijama Proračuna Grada Zagreba za 2022. i 2023.  Sredstva za provedbu Programa za naredne godine planirat će se prema smjernicama ekonomske i fiskalne politike u proračunu Grada Zagreba na temelju prethodnog međuresornog usklađivanja na stavkama mjerodavnih ureda u skladu s njihovim djelokrugom i obvezama kao nositeljima i sunositeljima provedbe pojedinih mjera i aktivnosti iz Programa te popratnih akcijskih planova.  Gradski ured za sport i mlade će do 26. ožujka 2026. gradonačelniku Grada Zagreba dostaviti Izvješće o provedbi Programa, koji će o tome izvijestiti Gradsku skupštinu Grada Zagreba.“. |
| 18. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | Načelne primjedbe i prijedlozi na  predloženi nacrt akta  Opći komentar:  „Dijalog s mladima“ se kao područje mjera ponavlja pod svakim prioritetnim područjem osim pod područjem društveno-političke participacije gdje po naravi cilja pripada. Isto podrazumijeva političko uključivanje mladih u donošenje odluka, bilo kroz dijalog sa donositeljima odluka, sudjelovanjem u oblikovanju lokalnih politika za mlade ili uvidom i predlaganjem poboljšanja propisa koji se donose, a imaju izravan utjecaj na kvalitetu života mladih. | Komentar je uvažen.  Cijelo područje je koncipirano kao dijalog te se elementi dijaloga nalaze u svim mjerama. Stoga, sadržajno je prijedlog zadovoljen unutar postojećih mjera. |
| 19. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 1. Pod uvodni dio Programa kao posljednji tekstualni paragraf potrebno je dodatno kontekstualizirati posebne okolnosti suzbijanja globalne epidemije koronavirusa i posljedica razornog potresa koji je pogodio Zagreb. Posljedice pandemije i prirodnih katastrofa značajno utječu na kvalitetu života mladih u Zagrebu, a osobito na kvalitetu obrazovanja, zapošljavanja i općenito kvalitetu njihova života. | Prijedlog se ne prihvaća.  Kako su pojava virusa COVID-19 te potresi okolnosti koje su nastale tijekom izrade Programa, one su imale utjecaja na njegovo pisanje i donošenje. Imajući ih u vidu odlučili smo stvoriti Program za mlade koji je jasan i pregledan, a čije mjere su dovoljno opširne da se u njima mogu uklopiti i aktivnosti koje ste naveli. Sam Akcijski plan sadržavat će konkretne aktivnosti kojima će se adresirati navedena područja. |
| 20. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 2. Pod Ciljeve programa za mlade Grada Zagreba dodati dodatna dva cilja:   * ublažiti posljedice pandemije i potresa na položaj i kvalitetu života mladih, * uključiti mlade u oblikovanje demografskih mjera Grada Zagreba | Prijedlog se ne prihvaća.  Upravo jedan od ciljeva Programa je osnaživati mlade za samostalno savladavanje izazova suvremenog svijeta, posebice u kontekstu kriznih situacija što uključuje i ublažavanje posljedica pandemije i potresa na položaj mladih kao kriznih situacija.  Uključivanje mladih u oblikovanje demografskih mjera može se podvesti pod općenitiji cilj naveden u Programu, a to je: Poticati mlade za preuzimanje uloga aktivnog građana/ke i nositelj/ice solidarnosti i pozitivnih promjena. |
| 21. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 3. Potrebno je na 5. stranici kao uporište spomenuti Nacionalnu razvojnu strategiju do 2030. godine, krovni strateški dokument koji pod strateškim ciljem Demografska revitalizacija i bolji položaj navodi izgradnju poticajnog okruženja za mlade i obitelj, kao i Europsku strategiju za mlade od 2019. do 2027. godine. | Prijedlog se prihvaća.  U poglavlju 3. Program za mlade Grada Zagreba i drugi pravni akti dodaje se novi odjeljak koji glasi kako slijedi: „Također, Program za mlade Grada Zagreba od 2021. do 2025. godine usklađen je i sa Nacionalnom razvojnom strategijom do 2030. godine koja pod strateškim ciljem Demografska revitalizacija i bolji položaj obitelji kao jedno od prioritetnih područja javnih politika navodi izgradnju poticajnog okruženja za mlade i obitelj.“  U kontekstu Europske strategije za mlade od 2019. do 2027. godine, u poglavlju 10. Zaključak u trećem odjeljku ispred riječi: „Gradska upravna tijela, vijeća gradskih četvrti, vijeća mjesnih odbora i Savjet mladih Grada Zagreba POZIVAJU SE DA U OKVIRIMA SVOJIH DJELOKRUGA“ dodaju se riječi: „U skladu sa Strategijom Europske unije za mlade za razdoblje 2019.–2027.“. |
| 22. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 4. U području „Gospodarstvo i održivi razvoj“, dodati novu mjeru 1.4 „Mladi i europski fondovi“, za stjecanje znanja i vještina u području pripreme, provedbe i vrednovanja europskih projekata, financiranih iz europskih fondova i programa Unije u razdoblju do 2027. godine uz opis mjere: „organiziranje predavanja, radionica i seminara na temu pripreme projekata iz europskih fondova“ i „Obilježavanje tjedna europskih fondova“. | Prijedlog se prihvaća.  U poglavlje 5. Mjere u području Gospodarstva i održivog razvoja, odjeljak Mladi i tržište rada, dodaje se mjera 1.4. „Mladi i europski fondovi“ s opisom kako slijedi: „Podrška organizaciji predavanja, radionica i seminara na temu pripreme projekata iz europskih fondova i podrška obilježavanju Tjedna europskih fondova“. |
| 23. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 5. U području „Gospodarstvo i održivi razvoj“, dodati novu mjeru 2.5 „Poticanje poslovanja mladih poduzetnika“ uz opis mjere „subvencioniranje kamata na poduzetničke kredite i aktivacija gradske imovine u korist mladih poduzetnika.“. | Prijedlog se djelomično prihvaća.  U poglavlju 5. Mjere u području Gospodarstva i održivog razvoja, odjeljak Mladi poduzetnici, mjera 2.1. „Unapređenje znanja i vještina u području poduzetništva“, opis mjere se proširuje te se dodaju riječi: “podrška informiranju mladih o financijskim instrumentima dostupnima u svrhu zapošljavanja i samozapošljavanja“. |
| 24. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 6. U području „Gospodarstvo i održivi razvoj“ dodati novu mjeru „Podrška kod sanacije posljedica potresa mladima i mladim obiteljima“ uz opis mjere „podrška i savjetovanje u rješavanju administrativnih, tehničkih i drugih pitanja mladih pogođenih potresom“. | Prijedlog se ne prihvaća.  Fond za obnovu Grada Zagreba kroz točno definiran zakonski okvir provodi sanaciju posljedica potresa na jednak način za sve. |
| 25. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 7. U području „Gospodarstvo i održivi razvoj“ dodati novu mjeru „Stambeno zbrinjavanje mladih obitelji“ uz opis „stavljanje u funkciju gradskih stanova za potrebe mladih obitelji te donošenje gradske stambene politike koja bi mladima omogućila uspješno stjecanje prve nekretnine“. | Prijedlog se djelomično prihvaća.  Grad Zagreb kontinuirano provodi niz stambenih politika koje uključuju i mlade. Takva aktivnost koja se provodi nije nužno samo vezana uz mlade, no Gradski ured za sport i mlade kontinuirano zagovara jačanje gradskih politika po ovom pitanju.  Upravo iz tog razloga, u odjeljku 8. Mjere u području Društveno političke participacije, dodaje se nova mjera 1.6. Samostalni mladi – stambeno osamostaljivanje mladih, sa opisom kako slijedi: „Informiranje mladih o mjerama stambenog osamostaljivanja mladih koje se provode s nacionalne razine na području grada Zagreba“ te vremenom provedbe „Od 2021. do 2025.“. |
| 26. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 8. U području „Obrazovanje“, dodati novu mjeru 1.5 „Medijska pismenost mladih“ koja će uzeti u obzir i aspekte borbe protiv govora mržnje i diskriminacije na društvenim mrežama i u digitalnom okruženju. U opis navesti „organizacija radionica, predavanja, seminara i drugih aktivnosti”. Potrebno je osigurati snažniju prevenciju izloženosti mladih neprimjerenom, netočnom i nasilnom sadržaju (*cyberbullying*) te jačati kritičku digitalnu medijsku pismenost mladih“. | Prijedlog se prihvaća.  U poglavlju 7. Mjere u području Obrazovanja, dodaje se nova mjera 1.6. „Medijska pismenost mladih“ s opisom kako slijedi: „Podrška organizaciji radionica, predavanja, seminara i drugih informativnih aktivnosti“. |
| 27. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 9. U području „Obrazovanje“, dodati novu mjeru 1.6 „Informiranje mladih o mogućnostima dodatnog obrazovanja i usavršavanja“ uz opis „organizacija radionica i predavanja o masovnim otvorenim online tečajevima, kao i o Erasmus+ razmjenama i poduzetništvu, Europskim snagama solidarnosti, školama stranih jezika, programima Kreativna Europa, Digitalna Europa i dr.“. | Prijedlog se djelomično prihvaća.  Ovaj prijedlog je djelomično prihvaćen u okviru poglavlja 7. Mjere u području Obrazovanja, mjere 1.2. „Informiranje mladih o mogućnostima stjecanja neformalnog obrazovanja“. |
| 28. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 10. U području „Socijalna i zdravstvena zaštita“ dodati novu mjeru „Borba protiv ovisnosti o digitalnim tehnologijama“, uz opis „promicanje uspostavljanja ravnoteže između vremena provedenog *online* i *offline”* (kroz organizaciju kulturnih, sportskih, humanitarnih i drugih događaja.) | Prijedlog se prihvaća.  U poglavlju 6. Mjere u području Socijalne i zdravstvene zaštite dodaje se nova mjera 1.6. „Borba protiv ovisnosti o digitalnim tehnologijama“ uz opis kako slijedi: „Promicanje uspostavljanja ravnoteže između vremena provedenog *online* i *offline*” kroz potporu organizaciji kulturnih, sportskih, humanitarnih i drugih događanja“. |
| 29. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 11. U području „Obrazovanje“ dodati mjeru 1.6 „Promicanje zaštite privatnosti mladih i prava na zaborav“ uz opis „organiziranje radionica, konferencije i seminara na tu temu“. | Prijedlog se prihvaća.  U poglavlju 7. Mjere u području Obrazovanja, dodaje se nova mjera 1.7. „Promicanje zaštite privatnosti mladih i prava na zaborav (*right to be forgotten)*“ uz opis kako slijedi: „Podrška organizaciji radionica, konferencija, seminara i drugih informativnih aktivnosti na tu temu“. |
| 30. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 12. U području „Socijalna i zdravstvena zaštita“ uvrstiti dodatne mjere 1.1 „Suzbijanje siromaštva i socijalnog isključivanja mladih“ i 1.2 „Izjednačavanje mogućnosti mladih s invaliditetom“ (npr. promicanje digitalne pristupačnosti na razini Grada Zagreba). Potrebno dodati ove mjere kako bi se ispunio cilj programa koji glasi: „pridonositi smanjenju rizika od siromaštva mladih te suzbijanju svih oblika diskriminacije mladih i socijalne isključenosti mladih“. | Prijedlog se djelomično prihvaća.  U poglavlju 6. Mjere u području Socijalne i zdravstvene zaštite dodaje se nova mjera 1.7. „Izjednačavanje mogućnosti mladih u riziku“ uz opis kako slijedi: „Poticanje aktivnosti vezane uz rizike siromaštva, socijalnog isključivanja, invaliditeta te drugih društvenih rizika“. |
| 31. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 13. U području „Društveno-politička participacija“ dodati nove mjere 1.6 „Promicanje kulture volontiranja i humanitarnog djelovanja mladih“ uz opis „obilježavanje Međunarodnog dana volontera i provedba kampanja za poticanje volonterskih aktivnosti mladih“ te mjeru „Promicanje uključivanja mladih u oblikovanje politika s demografskim učincima“ uz opis: „uključivanje mladih u oblikovanje politika koje izravno utječu na kvalitetu života mladih roditelja, uključujući javni prijevoz, dostupnost dječjih vrtića, programa cjelodnevne nastave, jednokratne naknade i druge mjere“. | Prijedlog se prihvaća.  U poglavlju 9. Mjere u području Slobodnog vremena, dodaje se mjera 1.6. „Razvoj volonterskih navika kod mladih“.  Opis mjere glasi: „Osiguravanje podrške za održavanje edukacija i radionica o mogućnostima volontiranja u svim područjima i poticati volonterske aktivnosti u organizacijama civilnog društva te javnim institucijama“.  Vrijeme provedbe: „Od 2021. do 2025.“ |
| 32. | Mladež Hrvatske demokratske zajednice  KLASA: 602-11/21-003/10  URBROJ: 15-21-3 | 14. U Zaključku nakon prvog paragrafa dodati „Program za mlade prošao je proceduru javnog savjetovanja te je predstavljen i prihvaćen na sjednici Savjeta mladih Grada Zagreba“. | Prijedlog se ne prihvaća.  Izvješće o provedenom savjetovanju s javnošću sastavni je dio materijala koji se šalje kao prilog prilikom uvrštavanja Programa u prijedlog dnevnog reda sjednice Gradske skupštine Grada Zagreba.  Program je, u skladu sa Zaključkom o osnivanju i imenovanju Povjerenstva za izradu Prijedloga programa za mlade Grada Zagreba od 2021. do 2025. godine (Služeni glasnik Grada Zagreba 12/18, 3/19 i 29/20), izradilo i usvojilo Povjerenstvo za izradu Prijedloga programa za mlade Grada Zagreba od 2021. do 2025. godine, a jedan od članova istog je i predstavnik Savjeta mladih Grada Zagreba. |